Duca Carl da Burgogna
Vita, mort ed ierta d’ina pussanza

Da Guiu Sobiela-Caanitz

Mintga cudesch d’istorgia svizra deditgescha in chapitel a las guerras da Burgogna (1474–1477), pia quellas encunter Carl “il temerari”, duca da Burgogna 1467–1477. Lez na possedeva dentant be quai ch’ins numna oz la Burgogna cun sia chapitala Dijon. El era anc
cont da Flandra, cun citads enritgidas dal commerzi e da l’industria, plinavant duca da Brabant, cun Bruxelles, e signur da pliras autras terras; latiers ha’l acquistà la Picardia.
Da l’autra vart n’han ils Svizzers betg fatg guerra en Burgogna, mabain cunzunt en dominis da Savoia e lur en Lorena. Ils pajais dal duca da Savoia, allià da Burgogna, tanschevan enfin Aosta, Martigny, Aigle, Romont, Murten ed Erlach. Ils Svizzers na garegiavan atgnamain sias terras; els han lura sa cuntentads cun Aigle, Murten, Erlach e varsaquantas exclavas vadaisas. Pertge pia quellas guerras? Quai ha fatschentà plis istorichers. Jean-Pierre Soisson, anteriur parsura dal cussegl regiunal da Burgogna, ha deditgà al duca ina biografia erudita1) che punctuescha il stadi da las perscrutaziuns, cunzunt quellas da Louis-Edouard Roulet (1917–1996), il grond istoricher da Neuchâtel.

Ils cumbattants ed ils giudiders
I n’è betg lev d’encleger il mund dals davos ducas burgognais, “l’atun dal temp medieval” tenor l’istoricher ollandais Huizinga (1872–1945). Conflicts tranter persunas u famiglias determinavan il destin da pajais entirs. Las guerras en dumonda èn be la fasa finala d’ina rivalitad tschientenara tranter dus roms d’ina dinastia che derivava da Valois, oz ina cuntrada en Picardia. Lorenais, Svizzers e subdits da Tirol han bain fatg fin cun la pussanza dal rom burgognais; però profità ha cunzunt in’autra pussanza che n’aveva betg fatg guerra, numnadamain il rom franzos da Valois, annectond Burgogna e Picardia; pli tard ha la dinastia da Habsburg ertà il rest. Las republicas svizras e la Lorena han pia tratg las chastognas or dal fieu per Ludivic XI, retg da Frantscha 1461–1483, numnà “l’arogn universal”. Sco in arogn filava’l sia taila e lura spetgava fin ch’ina mustga temeraria restass praschuniera.

In’istorgia da famiglia
Ludivic XI e duca Carl eran tuts dus sutsutbiadis da Gion da Valois, retg da Frantscha 1350–1364. Sco prinzi ereditar ha il Ludivic 1444 emprendì d’enconuscher a Son Giatgen la valur militara dals Svizzers e da lur alliads da Basilea e Soloturn. Cun ses bab vegniva’l mal perina. 1456 ha’l tschertgà e chattà refugi en Brabant tar duca Filip, bab dal Carl. 1457 ha’l fatg da padrin a la Maria, l’unic uffant dal Temerari. Omadus ertavels enconuschevan pia in l’auter fitg bain. 1461 en il dom da Reims ha il duca sez “mess la curuna sin il chau da Ludivic XI” (p. 116).

Ils Flams basegnan la pasch
Il Carl “vuleva memia bler en ina giada” (p. 76) e “n’era betg abel d’adattar sia politica a las forzas ch’al resistivan” (p. 12). 1470 ha’l insultà ils deputads flams che na levan finanziar sia guerra: “Vus n’avais mai gidà mes bab e na m’avais mai gidà. Cun voss gross chaus dirs as fitgais sin vossas opiniuns, era sche lezzas èn falladas. Dentant datti autra glieud uschè scorta sco vus e cun in agen chau (…). Voss chaus taglia giu sche vus na faschais per cumond (…). Vus Flams avais adina spretschà u odià voss prinzi – spretschà cura ch’el n’è betg pussant, odià cura ch’el vegn pussant. Jau vegn pli gugent odià che spretschà” (pp. 194–195). Però “ils Flams, sco commerziants, mastergnants e pestgaders, n’eran betg trenads a duvrar armas (…). La guerra ferma il commerzi ed il pajament da taglias. Il duca na leva chapir lezza vardad snuaivla; quai è stat ina da las causas da sia ruina. Ins na pudeva conciliar la vita flama, sco ch’ils Flams l’enclegevan, cun la guerra, sco che lez la fascheva” (pp. 246–247).

Vers la fin (1469–1476)
Quai che l’ha manà vers la taila da l’arogn franzos èn stads ses siemi da reginam renan. 1469 ha’l profità dals quitads finanzials da Tirol per emprestar 50 000 flurins a Sigmund da Habsburg (duca 1446–1496) che l’ha impegnà ses dominis renans enturn Basilea, numnadamain da Waldshut enfin Rheinfelden ed en l’Alsazia. Ins po s’imaginar ils sentiments dals Svizzers e da lur alliads. 1474 han Basilea e trais citads d’Alsazia offert lez import al Sigmund che ha immediat desditg il pegn. Lur ha Ludivic XI, sa regurdond da Son Giatgen, empermess pensiuns als Svizzers en cas da guerra, sco er al Tirol. Quai ha chaschunà a Berna la ruina da la partida burgognaisa; la franzosa ha surmanà tschellas republicas svizras, ensemen cun Friburg e Soloturn, da declerar guerra al Carl. El, fascinà da ses siemi renan, era gist occupà a Cologna a far guerra a l’imperatur Habsburg. 1475 han els concludì in armistizi; il Tudestg garegiava per ses figl il maun da la suletta ertavla dal duca, il qual l’ha empermess ad el 1476. Entant ha il Carl conquistà la Lorena, colliond la Burgogna cun ses dominis beltgs. Lura però è sia chavallaria vegnida battida da l’infantaria svizra a Grandson e Murten.

Mort davant Nancy
Tranter las truppas che gidavan ils Svizzers a Murten sa chattava la chavallaria da duca René da Lorena che leva reconquistar ses pajais; gnanca quatter mais pli tard è’l entrà en sia chapitala Nancy. Il Temerari cun sia armada ha lura tschinclà la citad. L’arogn franzos ha sin quai empermess 40 000 flurins a René, il qual ha pia recrutà 10 000 mercenaris svizzers; tiers èn vegnids 8000 Alsazians. “Ils 4 da schaner 1477 ha il Carl convocà in cussegl da guerra. Ins na pudeva pli dubitar ch’igl era gartegià al Lorenais da manar natiers in’armada da succurs fitg superiura a la burgognaisa. Questa na pudeva sfurzar Nancy a sa surdar avant l’arriv dal succurs. Ils uffiziers han scusseglià da dar battaglia. Els han manegià che l’armada burgognaisa duaja sa retrair, (…) sa reorganisar e lura bloccar puspè la citad. Al duca da Lorena mancassan ils daners per pajar ses mercenaris mais a la lunga. Però il Temerari è restà dir”2). Ils 5 han ins pia dà battaglia; la crusch da Lorena ha surventschì quella d’Andreia, ensaina da Burgogna. Ils 7 han ins chattà en la naiv la bara schelada dal Carl, “perfurada da duas lantschas” (p. 315).

Il butin da l’arogn
Paucs dis avant, ils 26 da december 1476, avevan trais nobels da Milaun assassinà duca Galeazzo Maria Sforza, allià da Burgogna. Suenter la mort dal Temerari ha Ludivic XI immediat cumandà processiuns en pliras citads franzosas per celebrar la mort da ses dus inimis. Lura ha’l occupà la Picardia, e sias armadas èn entradas en Burgogna e Flandra. Lez ducadi ha’l conquistà spert, però enfin 1536 han ils retgs adina puspè stuì supprimer là revoltas da legitimitad. Il sutbiadi ed ertavel dal Temerari, Carl da Habsburg, naschì 1500 en Flandra, imperatur 1519–1556, ha renunzià a la Burgogna pir 1544. Fin 1789 han ils retgs da Frantscha surlaschà atgnas instituziuns a quest pajais sensibel.

Ina giuvna salva la Flandra
La Flandra avess fatg atras in destin analog senza il curaschi ed il vast orizont da dunschella Maria, duchessa ed orfna cun ventg onns; sia mamma era morta gia 1465. Or da Flandra ha’la scrit en mars 1477 a l’archiduca Maximilian da Habsburg, figl da l’imperatur, confermond sia voluntad d’al maridar. Il spus è arrivà en avust, retschavì cun legria dal pievel en Brabant e Flandra, ed il pèr è vegnì ensinà. Il padrin da la spusa ha pia stuì renunziar als pajais beltgs. Pir var duatschient onns suenter ha la Frantscha conquistà ina sdrima da Flandra cun Lille.

Pajais vivents
Cun l’ierta da duca Carl na vai oz uschè mal. Bruxelles e la Flandra (bunamain 1 e 6 milliuns olmas) èn duas da las trais cumponentas dal stadi federal beltg; la Flandra cumpiglia er ina gronda part dal Brabant istoric. Bruxelles è chapitala da Belgia ed ina da las trais da l’UE; in’autra è Luxemburg (passa 100 000 olmas), antruras citad da Burgogna. La pressa beltga publitgescha bler dapli purschidas da plazzas per flam che per franzos. Ils scandals beltgs dals davos temps (assassins pedofils e vivondas tissientadas) èn naschids en il terz stadi federal, la Vallonia, ed en Frantscha. Cun l’economia vai plitost bain, tant en Flandra sco en Burgogna. Questa profita da sia posiziun favuraivla tranter Lyon e Paris. Ella tgira ils stgazis stgaffids da sculpturs flams en il temp dals Valois. Cun passa 1,5 milliuns olmas è’la è ina da las regiuns administrativas franzosas stgaffidas en ils davos decennis, ses cunfins correspundan circa a quels d’antruras, e l’attracziun da la chapitala Dijon (150 000 olmas) sa fa valair er en pajais limitrofs. Uschè bain na vai perencunter en il “Nord” franzos antruras flam, pia la sdrima da Lille (170 000 olmas) fin la Mar dal nord. Lezza cuntrada ha pers num e basa economica, e la Frantscha lascha murir il linguatg flam, indigen en bunamain l’entir intschess. Tals problems na datti però be là.

1) Jean-Pierre Soisson, Charles le Téméraire. Paris (Bernard Grasset) 1997
2) Klaus Schelle, Karl der Kühne. Burgund zwischen Lilienbanner und Reichsadler. Stuttgart (Seewald) 1977, p. 220